Wie was die voorste intellektueel aan die Kaap tydens die besetting van die Nederlandse Vereenigde Oostindische Compagnie? As jou van Retief is, is jy dalk sy afstammeling. MAX DU PREEZ delf in die geskiedenis van die ‘Manne van Aansien’ en die wortels van Islam aan die Kaap – dis ons almal se geskiedenis.
BAIE van die slawe uit die Ooste en selfs Afrika wat in die 17de en 18de eeu na die Kaap gebring is, was Moslems. Maar Islam sou dalk nie as 'n godsdiens aan die Kaap wortelgeskiet het as dit nie was vir die Orang Cayen, die Manne van Aansien, wat nie as slawe nie, maar as politieke bannelinge uit die Oos-Indiese Eilande na die suidpunt van Afrika verskeep is.